[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.7.2007

COM(2007) 427 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την έγκριση του εσωτερικού κανονισμού της επιτροπής ΕΤΑ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στο πλαίσιο της Επιτροπής συγκροτείται επιτροπή του Ευρωπαϊκού Ταμείου Ανάπτυξης (ΕΤΑ) για τους πόρους του ΕΤΑ τους οποίους διαχειρίζεται η Επιτροπή, όπως προβλέπεται στο άρθρο 8 της Εσωτερικής Συμφωνίας[1] βάσει της συμφωνίας εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000 και τροποποιήθηκε με τη συμφωνία που υπογράφηκε στο Λουξεμβούργο στις 25 Ιουνίου 2005.

Η Εσωτερική Συμφωνία θα αρχίσει να ισχύει αφού ολοκληρωθεί η διαδικασία επικύρωσης. Πάντως, με απόφαση των αντιπροσώπων των κυβερνήσεων των κρατών μελών, στο πλαίσιο του Συμβουλίου της 17ης Ιουλίου 2006[2], ορισμένες διατάξεις της συμφωνίας, περιλαμβανομένου του άρθρου 8 (συγκρότηση και λειτουργία της επιτροπής), θα εφαρμοστούν προσωρινά από προγενέστερη ημερομηνία.

Το άρθρο 8 παράγραφος 5 της Εσωτερικής Συμφωνίας προβλέπει ότι το Συμβούλιο θεσπίζει με ομοφωνία τον εσωτερικό κανονισμό της επιτροπής ΕΤΑ.

Κατά συνέπεια, η Κοινότητα πρέπει να εκδώσει νέο εσωτερικό κανονισμό της επιτροπής ΕΤΑ ώστε να της επιτραπεί να ασκήσει τα καθήκοντά της βάσει της Εσωτερικής Συμφωνίας.

Tο σχέδιο εσωτερικού κανονισμού της επιτροπής ΕΤΑ, που περιέχεται στην πρόταση απόφασης, προσαρμόστηκε ώστε να ληφθούν υπόψη οι διατάξεις της νέας Εσωτερικής Συμφωνίας που αφορά την επιτροπή αυτή. Λαμβάνουν επίσης υπόψη τα αποτελέσματα της απλοποίησης και εναρμόνισης στον τομέα της επιτροπολογίας καθώς και τους πρότυπους εσωτερικούς κανόνες που εγκρίθηκαν από την Επιτροπή στο πλαίσιο αυτό.

Κατά συνέπεια, η Επιτροπή προτείνει στο Συμβούλιο να εκδώσει τη συνημμένη απόφαση.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την έγκριση του εσωτερικού κανονισμού της επιτροπής ΕΤΑ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού αφενός και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού στις 23 Ιουνίου 2000[3] και αναθεωρήθηκε στο Λουξεμβούργο στις 25 Ιουνίου 2005 [4] (στο εξής «συμφωνία εταιρικής σχέσης ΑΚΕ-ΕΚ»),

Την Εσωτερική Συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη στις οποίες ισχύουν οι διατάξεις του τέταρτου μέρους της συνθήκης ΕΚ [5] (στο εξής αναφέρεται ως «Εσωτερική Συμφωνία») και ιδίως το άρθρο 8 παράγραφος 5,

Τον κανονισμό (ΕΚ) αριθ. 617/2007 του Συμβουλίου σχετικά με την υλοποίηση του δέκατου Ευρωπαϊκού Ταμείου Ανάπτυξης δυνάμει της συμφωνίας εταιρικής σχέσης ΑΚΕ-ΕΚ (στο εξής αναφέρεται ως «10ο ΕΤΑ») βάσει της συμφωνίας εταιρικής σχέσης ΑΚΕ-ΕΚ[6] (στο εξής αναφέρεται ως «κανονισμός εφαρμογής του 10ου ΕΤΑ»),

την απόφαση του Συμβουλίου 2001/822/EΚ της 27ης Νοεμβρίου 2001 για τη σύνδεση των υπερπόντιων χωρών και εδαφών με την Ευρωπαϊκή Κοινότητα [7], όπως τροποποιήθηκε με την απόφαση του Συμβουλίου της 19ης Μαρτίου 2007[8] (στο εξής αναφέρεται ως «απόφαση για τη σύνδεση των υπερπόντιων χωρών και εδαφών»),

Την πρόταση της Επιτροπής[9],

ΑΠΟΦΑΣΙΖΕΙ:

Άρθρο 1

Εγκρίνεται ο εσωτερικός κανονισμός της επιτροπής του Ευρωπαϊκού Ταμείου Ανάπτυξης, ο οποίος επισυνάπτεται ως παράρτημα.

Άρθρο 2

Μέχρι την έναρξη ισχύος της εσωτερικής συμφωνίας, ο εσωτερικός κανονισμός της Επιτροπής του Ευρωπαϊκού Ταμείου Ανάπτυξης θα εφαρμόζεται μόνον για τις ανάγκες προγραμματισμού και τις σχετικές διαδικασίες λήψης αποφάσεων που αναφέρονται στους τίτλους ΙΙ και ΙΙΙ του κανονισμού εφαρμογής του 10ου ΕΤΑ και όσον αφορά τις ΥΧΕ, στα άρθρα 20 και 24 της απόφασης για τη σύνδεση των υπερπόντιων χωρών και εδαφών.

Άρθρο 3

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΕΣΩΤΕΡΙΚΟΣ ΚΑΝΟΝΙΣΜΟΣ της επιτροπής του Ευρωπαϊκού Ταμείου Ανάπτυξης

Άρθρο 1

Σύνθεση

Η επιτροπή του Ευρωπαϊκού Ταμείου Ανάπτυξης, καλούμενη στο εξής «επιτροπή» αποτελείται από τις αντιπροσωπείες των κρατών μελών, στο εξής «αντιπροσωπείες», και προεδρεύεται από αντιπρόσωπο της Επιτροπής.

Ένας παρατηρητής της Ευρωπαϊκής Τράπεζας Επενδύσεων συμμετέχει στις διαδικασίες της επιτροπής για τα θέματα που αφορούν την Τράπεζα.

Στις συνεδριάσεις της επιτροπής παρίσταται, ως παρατηρητής, αντιπρόσωπος της Γενικής Γραμματείας του Συμβουλίου.

Άρθρο 2

Παραπομπή στην επιτροπή

1. Γίνεται παραπομπή στην επιτροπή στις περιπτώσεις και σύμφωνα με τις διαδικασίες που προβλέπονται στον κανονισμό του (ΕΚ) αριθ. 617/2007 του Συμβουλίου σχετικά με την υλοποίηση του 10ου Ευρωπαϊκού Ταμείου Ανάπτυξης δυνάμει της συμφωνίας εταιρικής σχέσης ΑΚΕ-ΕΚ[10] (στο εξής «κανονισμός εφαρμογής του 10ου ΕΤΑ») και, εφόσον κρίνεται αναγκαίο, στην απόφαση του Συμβουλίου 2001/822/EΚ της 27ης Νοεμβρίου 2001 για τη σύνδεση των υπερπόντιων χωρών και εδαφών («απόφαση για τη σύνδεση των υπερπόντιων χωρών και εδαφών») όπως τροποποιήθηκε από την απόφασή του Συμβουλίου 2007/249/EΚ της 19ης Μαρτίου 2007[11]. Όσον αφορά τις αρμοδιότητες που της ανατίθενται βάσει της απόφασης για τη σύνδεση των υπερπόντιων χωρών και εδαφών, η Επιτροπή καλείται «επιτροπή ΕΤΑ-ΥΧΕ».

2. Πέραν των περιπτώσεων παραπομπής που προβλέπονται στην παράγραφο 1:

(α) η Επιτροπή υποβάλλει στην επιτροπή, σε κάθε συνεδρίαση και καλύπτοντας την προηγούμενή της περίοδο, κατάλογο των αποφάσεων που έχει λάβει με βάση τα άρθρα 11 παράγραφος 2 και 12 του κανονισμού εφαρμογής του 10ου ΕΤΑ·

(β) η επιτροπή ενημερώνεται το ταχύτερο για τις καθυστερήσεις ή τις δυσκολίες που σημειώνονται κατά την εφαρμογή των ετήσιων προγραμμάτων δράσης, των ειδικών προγραμμάτων στήριξης και των ειδικών μέτρων και για τις οποίες πιθανόν να χρειαστούν σημαντικές πρόσθετες δεσμεύσεις ή τροποποιήσεις ουσίας, που θα μπορούσαν να οδηγήσουν σε υποχρεωτική παραπομπή βάσει των διατάξεων του κανονισμού εφαρμογής του 10ου ΕΤΑ.

Άρθρο 3

Σύγκληση

1. Η επιτροπή συγκαλείται από τον πρόεδρό της, είτε με πρωτοβουλία του, είτε μετά από αίτημα τουλάχιστον πέντε κρατών μελών.

2. Μπορούν να συγκληθούν κοινές συνεδριάσεις της επιτροπής με άλλες επιτροπές για θέματα κοινού ενδιαφέροντος που άπτονται ταυτόχρονα των αντίστοιχων αρμοδιοτήτων τους.

Άρθρο 4

Ημερήσια διάταξη

1. Ο πρόεδρος καταρτίζει το πρόγραμμα ημερήσιας διάταξης και το υποβάλλει στην επιτροπή.

2. Η ημερήσια διάταξη κάνει διάκριση μεταξύ:

- των σχεδίων μέτρων που πρόκειται να ληφθούν και για τα οποία ζητείται η γνώμη της επιτροπής σύμφωνα με τη διαδικασία διαχείρισης που προβλέπεται στο άρθρο 11 παράγραφος 3 του κανονισμού εφαρμογής του 10ου ΕΤΑ·

- των λοιπών θεμάτων που υποβάλλονται στην επιτροπή βάσει των διατάξεων των άρθρων 11 παράγραφοι 4 και 5 του κανονισμού εφαρμογής του 10ου ΕΤΑ, είτε με πρωτοβουλία του προέδρου είτε μετά από γραπτή αίτηση ενός μέλους της επιτροπής.

3. Κάθε αντιπροσωπεία μπορεί να ζητήσει την εγγραφή κάποιου σημείου στην ημερήσια διάταξη των συνεδριάσεων της επιτροπής. Οι σχετικές με τα σημεία αυτές πληροφορίες μπορούν να δίδονται προφορικά.

4. Στην ημερήσια διάταξη περιλαμβάνεται η έγκριση των πρακτικών της προηγούμενης συνεδρίασης.

Άρθρο 5

Διαβίβαση εγγράφων στα μέλη της επιτροπής

1. Η πρόσκληση για σύγκληση, το σχέδιο ημερήσιας διάταξης και τα σχέδια μέτρων για τα οποία ζητείται η γνώμη της επιτροπής, καθώς και κάθε άλλο έγγραφο εργασίας, διαβιβάζονται από τον πρόεδρο στα μέλη της επιτροπής μέσω της γραμματείας, σύμφωνα με το άρθρο 13 παράγραφος 2, το αργότερο 15 εργάσιμες ημέρες πριν από την ημερομηνία της συνεδρίασης.

2. Ύστερα από αίτηση ενός μέλους της επιτροπής ή με δική του πρωτοβουλία, ο πρόεδρος μπορεί, σε επείγουσες περιπτώσεις, να συντομεύσει την προθεσμία διαβίβασης που αναφέρεται στην παράγραφο 1 έως 5 ημερολογιακές ημέρες πριν από την ημερομηνία της συνεδρίασης.

3. Κατ'εξαίρεση, σε άκρως επείγουσες και δεόντως αιτιολογημένες περιπτώσεις (π.χ. σοβαρές οικονομικές, κοινωνικές και πολιτικές περιστάσεις, φυσικές καταστροφές που πλήττουν τη δικαιούχο χώρα, ανθρωπιστικές κρίσεις ή άλλες συγκυρίες που απαιτούν άμεση αντίδραση), ο πρόεδρος, κατόπιν αιτήσεως μέλους της Επιτροπής ή με δική του πρωτοβουλία, μπορεί να μην τηρήσει τις προθεσμίες που καθορίζονται ανωτέρω στις παραγράφους 1 και 2.

4. Οι παράγραφοι 2 και 3 του εν λόγω άρθρου δεν εφαρμόζονται στα έγγραφα στρατηγικής καθώς και τα πολυετή ενδεικτικά προγράμματα και τις επανεξετάσεις τους ως αποτέλεσμα των ενδιάμεσων και τελικών επανεξετάσεων που προβλέπονται στα άρθρα 4 και 5 του κανονισμού εφαρμογής του 10ου ΕΤΑ.

5. Όσον αφορά τις προτάσεις που υποβάλλονται στην επιτροπή για γνωμοδότηση με προφορική διαδικασία, οι αντιπροσωπείες γνωστοποιούν γραπτώς στη γραμματεία της Επιτροπής, τουλάχιστον τρεις εργάσιμες ημέρες πριν από την ημερομηνία της συνεδρίασης:

- εκείνα τα θέματα για τα οποία μπορούν ήδη να εκφράσουν την κατ’ αρχήν συμφωνία τους και τα οποία προτείνουν να εγγραφούν ως σημείο Α (με ή χωρίς παρατηρήσεις ή αιτήσεις για συμπληρωματικές πληροφορίες) στην ημερήσια διάταξη που προβλέπεται στο άρθρο 4 παράγραφος 1 και

- εκείνα τα θέματα για τα οποία θεωρούν ότι απαιτείται συζήτηση και τα οποία προτείνουν να εγγραφούν ως σημείο Β.Οι αντιπροσωπείες διατυπώνουν γραπτώς, εντός της ίδιας προθεσμίας, τις παρατηρήσεις τους και τις αιτήσεις τους για συμπληρωματικές πληροφορίες.

Tα στοιχεία των συμπληρωματικών πληροφοριών και οι απαντήσεις στις διατυπούμενες παρατηρήσεις παρέχονται από την Επιτροπή, στο μέτρο του δυνατού, γραπτώς και πριν από τη συνεδρίαση της επιτροπής.

Άρθρο 6

Διαβίβαση των εγγράφων στρατηγικής στην Κοινή Κοινοβουλευτική Συνέλευση

Σύμφωνα με το άρθρο 4 παράγραφος 5 του κανονισμού εφαρμογής του 10ου ΕΤΑ, η γραμματεία της επιτροπής, ταυτόχρονα με τη διαβίβαση των εγγράφων στρατηγικής στις αντιπροσωπείες στο πλαίσιο της επιτροπής τα διαβιβάζει επίσης και στην κοινή κοινοβουλευτική συνέλευση για ενημέρωση.

Άρθρο 7

Γνώμη της επιτροπής

1. Όταν στην επιτροπή υποβάλλεται θέμα προς διατύπωση γνώμης, η επιτροπή συζητά υπό τους όρους και με τη διαδικασία που προβλέπονται αντίστοιχα στο άρθρο 11 παράγραφος 3 του κανονισμού εφαρμογής του 10ου ΑΤΑ και στο άρθρο 8 παράγραφοι 2 και 3 της Εσωτερικής Συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008 έως 2013 βάσει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[12] (στο εξής «Εσωτερική Συμφωνία»).

2. Όταν γίνεται χρήση της προφορικής διαδικασίας και αν έχει τροποποιηθεί σημαντικά το σχέδιο ή έχουν προστεθεί νέα πραγματικά στοιχεία κατά τη διάρκεια της συνεδρίασης, ο πρόεδρος με δική του πρωτοβουλία ή κατόπιν αιτήματος του κράτους μέλους, μπορεί να αναβάλει την ψηφοφορία για ένα θέμα που περιλαμβάνεται στην ημερήσια διάταξη, για το τέλος της συνεδρίασης ή για επόμενη συνεδρίαση.

3. Εάν, στην περίπτωση που περιγράφεται στην παράγραφο 2, ο πρόεδρος δεν αποφασίζει την αναβολή της ψηφοφορίας, όπως ζητείται από αντιπροσωπεία (ή αντιπροσωπείες), η εν λόγω αντιπροσωπεία (ες) μπορεί να διατυπώσει τη γνώμη της εντός τριών το πολύ εργάσιμων ημερών από την επομένη της συνεδρίασης. Η γνώμη της επιτροπής οριστικοποιείται μετά την εκπνοή αυτής της προθεσμίας. Η Επιτροπή ενημερώνει τα κράτη μέλη για την οριστική θέση που καθόρισε το κράτος μέλος (κράτη μέλη) του οποίου η αντιπροσωπεία(ες) διατύπωσε επιφύλαξη στα πλαίσια της επιτροπής.

4. Ύστερα από αίτηση αντιπροσωπείας, η ψηφοφορία μπορεί να αναβληθεί εάν τα έγγραφα σχετικά με ένα σημείο της ημερήσιας διάταξης δεν έχουν διαβιβασθεί στα μέλη εντός των προθεσμιών που ορίζονται στο άρθρο 5 παράγραφοι 1 και 2. Στην περίπτωση αυτή, ο πρόεδρος μπορεί να αποφασίσει την παράταση της περιόδου διαβούλευσης έως το τέλος της επόμενης συνεδρίασης. Μπορεί ενδεχομένως, να εφαρμοστεί η γραπτή διαδικασία που προβλέπεται στο άρθρο 9 του παρόντος εσωτερικού κανονισμού.

Ωστόσο, ύστερα από πρόταση του προέδρου ή αίτηση ενός μέλους, η επιτροπή μπορεί να αποφασίσει με απλή ψηφοφορία των μελών της να διατηρήσει αυτό το σημείο στην ημερήσια διάταξη λόγω του επείγοντος χαρακτήρα του θέματος.

5. Στο πλαίσιο της διεξαγόμενης εξέτασης των ετησίων προγραμμάτων δράσης, οποιαδήποτε αντιπροσωπεία μπορεί να ζητήσει την απόσυρση ενός σχεδίου ή προγράμματος από το ετήσιο πρόγραμμα δράσης. Εάν το αίτημα αυτό υποστηρίζεται από μειοψηφία αρνησικυρίας των αντιπροσωπειών, όπως προβλέπεται στο άρθρο 9 παράγραφος 3, σε συνδυασμό με το άρθρο 8 παράγραφος 2 της Εσωτερικής Συμφωνίας, το ετήσιο πρόγραμμα δράσης εγκρίνεται από την Επιτροπή χωρίς το σχετικό σχέδιο ή πρόγραμμα, σύμφωνα με τις διαδικασίες διαχείρισης που ορίζονται στο άρθρο 11 παράγραφος 3 του κανονισμού εφαρμογής του 10ου ΕΤΑ. Εκτός εάν η Επιτροπή, σε συμφωνία με τις απόψεις των αντιπροσωπειών στο πλαίσιο της επιτροπής, δεν επιθυμεί την υλοποίηση του αποσυρθέντος σχεδίου ή προγράμματος, αυτό θα πρέπει να υποβληθεί εκ νέου στην επιτροπή εκτός του ετήσιου προγράμματος δράσης, με τη μορφή πρότασης χρηματοδότησης που στη συνέχεια θα εκδοθεί από την Επιτροπή σύμφωνα με τις διαδικασίες διαχείρισης που προβλέπονται στο άρθρο 11 παράγραφος 3 του κανονισμού εφαρμογής του 10ου ΕΤΑ.

Άρθρο 8

Ανταλλαγή απόψεων

1. Σύμφωνα με τις διατάξεις του άρθρου 11 παράγραφος 4 του κανονισμού εφαρμογής του 10ου ΕΤΑ, η επιτροπή πραγματοποιεί ανταλλαγή απόψεων επί των γενικών συμπερασμάτων των ετήσιων επιχειρησιακών επανεξετάσεων και της ετήσιας έκθεσης στις οποίες αναφέρεται το άρθρο 14 παράγραφος 3 του κανονισμού εφαρμογής του 10ου ΕΤΑ. Κάθε αντιπροσωπεία μπορεί επίσης να ζητήσει ανταλλαγή απόψεων επί των αξιολογήσεων στις οποίες αναφέρεται το άρθρο 15 παράγραφος 2 του κανονισμού εφαρμογής του 10ου ΕΤΑ.

Κάθε αντιπροσωπεία μπορεί να καλέσει την Επιτροπή ανά πάσα στιγμή να ενημερώσει την επιτροπή, καθώς και να έχει ανταλλαγή απόψεων σχετικά με θέματα που αφορούν τα καθήκοντα που προβλέπονται στο άρθρο 11 παράγραφος 2 του κανονισμού εφαρμογής του 10ου ΕΤΑ.

2. Τέτοιου είδους ανταλλαγές απόψεων μπορούν να οδηγήσουν στη διατύπωση συστάσεων εκ μέρους των αντιπροσωπειών, τις οποίες η Επιτροπή θα λάβει υπόψη. Τα πρακτικά της επιτροπής αντικατοπτρίζουν τις πραγματοποιηθείσες παρεμβάσεις. Μια παρέμβαση που θα έχει ειδική πλειοψηφία των αντιπροσωπειών, όπως προβλέπεται στο άρθρο 8 παράγραφος 3 σε συνδυασμό με το άρθρο 8 παράγραφος 2 της Εσωτερικής Συμφωνίας, καταχωρίζεται ως σύσταση.

Άρθρο 9

Εκπροσώπηση και απαρτία

1. Κάθε αντιπροσωπεία θεωρείται ως μέλος της επιτροπής. Κάθε κράτος μέλος αποφασίζει τη σύνθεση της αντιπροσωπείας του και ενημερώνει τον πρόεδρο.

2. Με έγκριση του προέδρου, οι αντιπροσωπείες μπορούν να συνοδεύονται από μη κυβερνητικούς εμπειρογνώμονες, με έξοδα του οικείου κράτους μέλους. Η έγκριση του προέδρου βασίζεται σε προηγούμενη έγγραφη προειδοποίηση προς τη γραμματεία της επιτροπής ότι επιθυμούν να συνοδεύονται για ένα ειδικό θέμα της ημερήσιας διάταξης. Εάν ο πρόεδρος δεν εκφέρει αντίρρηση στη συμμετοχή ενός εμπειρογνώμονα πριν από τη συνεδρίαση της επιτροπής, θεωρείται ότι η έγκριση έχει χορηγηθεί.

3. Η αντιπροσωπεία μπορεί να εκπροσωπήσει, εάν παραστεί ανάγκη, ένα και μόνο άλλο κράτος μέλος. Ο πρόεδρος της επιτροπής ενημερώνεται γραπτώς, πριν από την έναρξη της συνεδρίασης, από την αντιπροσωπεία που εκπροσωπείται.

4. Η απαρτία που απαιτείται για να είναι έγκυρες οι αποφάσεις της επιτροπής είναι η απαρτία που επιτρέπει τη διατύπωση γνώμης με την πλειοψηφία που προβλέπεται για το σκοπό αυτό σύμφωνα με το άρθρο 11 παράγραφος 3 του κανονισμού εφαρμογής του 10ου ΕΤΑ.

Άρθρο 10

Αποδοχή τρίτων

1. Ο πρόεδρος μπορεί να αποφασίσει να συμβουλευτεί εμπειρογνώμονες για συγκεκριμένα θέματα, κατόπιν αιτήσεως αντιπροσωπείας ή με δική του πρωτοβουλία.

2. Οι εμπειρογνώμονες αυτοί καθώς και οι αναφερόμενοι στο άρθρο 7 παράγραφος 2 δεν παρίστανται και δεν συμμετέχουν στις ψηφοφορίες της επιτροπής.

Άρθρο 11

Γραπτή διαδικασία

1. Όσον αφορά τα σχέδια μέτρων που υποβάλλονται με γραπτή διαδικασία, οι αντιπροσωπείες έχουν προθεσμία 15 εργάσιμων ημερών από την αποστολή του σχεδίου μέτρων προκειμένου να λάβουν θέση. Κάθε αντιπροσωπεία της επιτροπής που δεν γνωστοποίησε την αντίθεσή της ή την πρόθεσή της να απόσχει από την ψηφοφορία σχετικά με το σχέδιο μέτρων εντός της προθεσμίας που ορίστηκε στην επιστολή θεωρείται ότι συμφώνησε σιωπηρά με την πρόταση·

Σε επείγουσες ή εξαιρετικά επείγουσες περιπτώσεις εφαρμόζονται οι προθεσμίες που προβλέπονται στο άρθρο 5 παράγραφοι 2 και 3. Οι επείγουσες ή εξαιρετικά επείγουσες περιπτώσεις πρέπει να αιτιολογούνται δεόντως και γραπτώς από την Επιτροπή. Η συμφωνία των αντιπροσωπειών τεκμαίρεται ότι υπάρχει μόνον αν έχει ρητά γνωστοποιηθεί. Οποιαδήποτε απουσία γνωστοποίησης εντός 48 ωρών θα θεωρηθεί ως αποχή.

2. Ωστόσο, εάν ένα μέλος της επιτροπής ζητήσει την εξέταση του σχεδίου μέτρων κατά τη διάρκεια συνεδρίασης της επιτροπής, η γραπτή διαδικασία περατώνεται χωρίς αποτέλεσμα και το σχέδιο μέτρων παραπέμπεται στην προσεχή συνεδρίαση της επιτροπής.

3. Η Επιτροπή ενημερώνει τα μέλη της επιτροπής γραπτώς σχετικά με την έκβαση της γραπτής διαδικασίας αμέσως μετά την έκδοση της απόφασης.

Άρθρο 12

Γραμματειακή υποστήριξη

Τη γραμματεία της επιτροπής αναλαμβάνουν οι υπηρεσίες της Επιτροπής.

Άρθρο 13

Πρακτικά και απολογισμός των συνεδριάσεων

Καταρτίζονται υπό την ευθύνη του προέδρου επίσημα πρακτικά κάθε συνεδρίασης που περιέχουν τις γνώμες που διατυπώνονται σχετικά με τα σχέδια μέτρων και τις θέσεις που εκφράζονται κατά τη διάρκεια της συνεδρίασης. Τα επίσημα πρακτικά διαβιβάζονται στα μέλη της επιτροπής εντός προθεσμίας 15 εργάσιμων ημερών.

Οι αντιπροσωπείες γνωστοποιούν γραπτώς στον πρόεδρο τις ενδεχόμενες παρατηρήσεις τους ως προς τα πρακτικά. Η επιτροπή ενημερώνεται σχετικά· σε περίπτωση διαφωνίας, η προτεινόμενη τροποποίηση αποτελεί αντικείμενο συζήτησης κατά τη συνεδρίαση της επιτροπής. Εάν η διαφωνία συνεχιστεί, η εν λόγω τροποποίηση προσαρτάται στα σχετικά πρακτικά.

Άρθρο 14

Κατάλογος συμμετεχόντων

1. Σε κάθε συνεδρίαση, ο πρόεδρος καταρτίζει έναν κατάλογο παρόντων στον οποίο αναφέρονται οι αρχές ή οι φορείς στους οποίους υπάγονται οι συμμετέχοντες. Ο κατάλογος παρόντων διανέμεται στους συμμετέχοντες κατά τη διάρκεια της συνεδρίασης.

2. Κατά την έναρξη κάθε συνεδρίασης, οποιαδήποτε αντιπροσωπεία η συμμετοχή της οποίας στις εργασίες της επιτροπής ενδέχεται να προκαλέσει σύγκρουση συμφερόντων για ένα συγκεκριμένο θέμα της ημερήσιας διάταξης, υποχρεούνται να ενημερώσει σχετικά τον πρόεδρο της επιτροπής. Τα μέλη των αντιπροσωπειών που δεν ανήκουν σε αρχή ή σε όργανο κράτους μέλους υπογράφουν δήλωση ότι από τη συμμετοχή τους δεν προκύπτει σύγκρουση συμφερόντων.

Όταν υπάρχει ενδεχόμενο τέτοιας σύγκρουσης συμφερόντων, ο πρόεδρος ζητά να μην συμμετέχει το μέλος στη συζήτηση των σχετικών σημείων της ημερήσιας διάταξης.

Άρθρο 15

Αλληλογραφία

1. Η αλληλογραφία που αφορά την επιτροπή απευθύνεται στην Επιτροπή, υπόψη της γραμματείας της επιτροπής.

2. Η αλληλογραφία που απευθύνεται από τη γραμματεία στις αντιπροσωπείες αποστέλλεται και στη Μόνιμη Αντιπροσωπεία του κράτους μέλους το οποίο αφορά ηλεκτρονικά, με τον ταχύτερο και πλέον αξιόπιστο τρόπο.

3. Πλην εξαιρετικών περιπτώσεων, η αλληλογραφία μεταξύ της Επιτροπής και των αντιπροσωπειών διακινείται και προς τις δύο κατευθύνσεις, μέσω του ηλεκτρονικού συστήματος που προβλέπεται για το σκοπό αυτό.

Άρθρο 16

Διαφάνεια

1. Στην επιτροπή εφαρμόζονται εκείνες οι αρχές και όροι σχετικά με την πρόσβαση του κοινού στα έγγραφα, που ισχύουν για την Επιτροπή. Όταν η αίτηση απευθύνεται σε κράτος μέλος, αυτό υποχρεούται να συμμορφώνεται με το άρθρο 5 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής.

2. Οι συζητήσεις της επιτροπής έχουν εμπιστευτικό χαρακτήρα για όλους τους συμμετέχοντες.

Άρθρο 17

Δαπάνες λειτουργίας

1. Οι δαπάνες λειτουργίας της επιτροπής, περιλαμβανομένων των εξόδων ταξιδίου για ένα συμμετέχοντα ανά κράτος μέλος, αναλαμβάνονται από την Επιτροπή.

2. Η Επιτροπή εξουσιοδοτείται να επιστρέφει τα έξοδα ταξιδίου και διαμονής των εμπειρογνωμόνων που καλούνται σύμφωνα με το άρθρο 8 παράγραφος 1.

3. Η Επιτροπή θέτει στη διάθεση της επιτροπής τους αναγκαίους χώρους και μέσα για τη λειτουργία της.

[1] ΕΣΩΤΕΡΙΚΗ ΣΥΜΦΩΝΙΑ μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ (ΕΕ L 247, της 9.9.2006, σ. 32).

[2] ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΠΟΥ ΣΥΝΘΗΛΘΑΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ, για την προσωρινή εφαρμογή της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τη χρηματοδότηση της κοινοτικής βοήθειας από το πολυετές δημοσιονομικό πλαίσιο, για την περίοδο 2008-2013, σύμφωνα με τη συμφωνία εταιρικής σχέσης ΑΚΕ-ΕΚ, καθώς και τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ (ΕΕ L 247, της 9.09.2006, σ. 30).

[3] ΕΕ L 317, της 15.12.2000, σ. 3.

[4] ΕΕ L 209, της 11.08.2005, σ. 27.

[5] ΕΕ L 247, της 09.09.2006, σ. 32.

[6]

[7] ΕΕ L 314, της 30.11.2001, σ. 1.

[8] ΕΕ L 109, της 26.4.2007, σ. 33.

[9]

[10]

[11] ΕΕ L 109, της 26.4.2007, σ. 33.

[12] ΕΕ L 247, της 9.9.2006, σ. 32.